# Casa Pau Llord

La Casa Pau Llord, també coneguda com a Casa Mercaders, és un edifici situat als carrers dels Mercaders i del Tragí de Barcelona, catalogada com a bé amb elements d'interès (categoria C).

## Història

El 1805, el corredor reial de canvis Pau Llord i Ribes va demanar permís per a enderrocar el frontis del carrer dels Mercaders (on hi havia unes gàrgoles molt antigues) fins al nivell del primer pis i reconstruir-lo amb tres pisos, segons el projecte del mestre de cases Joan Oliver. El 1819, va demanar permís per a reconstruir el frontis del carrer del Tragí, segons el projecte del mestre de cases Jaume Flaquer, i novament el 1829 per a pintar la balustrada del jardí.
El 1855, els seus hereus de confiança vengueren la propietat per 23.600 lliures barcelonines al també corredor de canvis Antoni Tusquets i Comaduran de Laforge, que el 1858 va encarregar al mestre d'obres Joan Soler i Cortina la remunta d'un quart pis a la crugia paral·lela al celobert central. A la seva mort el 1864, fou succeït pel seu fill Antoni Tusquets i Maignon (†1913), també corredor de canvis i germà del músic Esteve i del pintor Ramon Tusquets i Maignon.
Als anys 1990, la casa fou adquirida per la parella d'arquitectes Enric Miralles i Benedetta Tagliabue, que la rehabilitaren per a establir-hi la seva residència.

## Descripció

Es tracta d'un edifici de planta baixa i quatre pisos, estructurat al voltant d'un celobert central i amb un jardí a la part posterior de la parcel·la. La façana del carrer dels Mercaders té cinc eixos vertical d'obertures (una de finestres i la resta de balcons amb llosana de ceràmica i barana de ferro forjat, de volada decreixent amb l'alçada). El parament té un esgrafiat que imita carreus, excepte a l'últim pis, fruit d'una remunta posterior. La façana del carrer del Tragí, amb només dos eixos d'obertures, té planta baixa i pis.

## Vegeu també

* Can Tusquets
* Casa Francesc Tusquets
* Mercat de Santa Caterina

## Referències

* 1 2 «Casa Mercaders». Arquitectura Catalana. Centre Obert d'Arquitectura.
* 1 2 3 «Edifici d'habitatges». Catàleg de Patrimoni. Ajuntament de Barcelona.
* ↑ «Pau Llord i Rives. Corredor Reial de Canvis. Mercaders 6. Enderrocar i reedificar la façana del primer pis i modificar les obertures posant-hi balcons». C.XIV Obreria C-96/1805-021. AHCB, 12-02-1805.
* ↑ «Pau Llord i Rives. Corredor reial de canvis. Tragí de Santa Caterina (Tragí). Casa. Enderrocar i reedificar amb un pis». C.XIV Obreria C-113/1819-026. AHCB, 23-04-1819.
* ↑ «Pau Llord i Ribes. Tragí de Santa Caterina, placeta. Mercaders, 3. Pintar la balustrada del jardí». C.XIV Obreria C-103. AHCB, 01-06-1829.
* ↑ AHPB, notari Lluís Gonzaga i Pallós, manual 1.327/11, f. 278-288v, 18-04-1855.
* ↑ «Juan Soler.Mercaders (24) i Tragi (3). Construcció de habitacions al terrat a la casa». Q136 Obres públiques 3/1 2031. AMCB.
* ↑ Fiter, Josep. Enciclopedia moderna catalana, Vol. IV (Q-T). Josep Gallach, 1912, p. 536.
* ↑ AHPB, notari Salvador Clos i Gualba, 3-10-1864.
* ↑ «Primera part de l'inventari post mortem d'Antoni Tusquets i Comaduran». Servidor documental de la saga Bacardí. Julio Carlos García Castrillón.
* ↑ AHPB, notari Salvador Clos i Gualba, 17-3-1865.
* ↑ «Segona part de l'inventari post mortem d'Antoni Tusquets i Comaduran». Servidor documental de la saga Bacardí. Julio Carlos García Castrillón.
* ↑ La Ilustració Catalana, 18-05-1913, p. 6.
* ↑ La Veu de Catalunya: diari catalá d'avisos, noticias y anuncis (edició vespre), 17-04-1914, p. 1.
* ↑ El Consultor. Nueva guía de Barcelona, 1863, p. 116.
* ↑ Anuario-Riera, 1896, p. 187.
* ↑ «CANAL ESTILO - Interiores: Enric Miralles - Casa Mercaders (vídeo)». youtube, 1999.
* 1 2 «Finca cadastral 1320504DF3812A0001QD». Sede Electrónica del Catastro.